บสส.ประมูลขาย ลูกหนี้4.3พันล้าน
บสส.เปิดประมูลขายสิทธิลูกหนี้รายใหญ่ 5 ราย มูลค่ารวม 4,346.45 ล้าน
9 ก.ย. 2559

บสส.เปิดประมูลขายสิทธิลูกหนี้รายใหญ่ 5 ราย มูลค่ารวม 4,346.45 ล้าน
รายงานข่าวจากบริษัทบริหารสินทรัพย์สุขุมวิท (บสส.) เปิดเผยว่า บริษัทได้เปิดประมูลขายทรัพย์สินซึ่งเป็นสิทธิเรียกร้องที่มีอยู่กับ บสส. จำนวน 5 ราย ยอดหนี้รวมประมาณ 4,346.45 ล้านบาท แยกเป็นลูกหนี้รายใหญ่ 1 ราย มูลหนี้ประมาณ 3,665.45 ล้านบาท และกลุ่มลูกหนี้ 4 ราย รวมมูลหนี้จำนวน 681.77 ล้านบาท
ทั้งนี้ ได้กำหนดคุณสมบัติผู้ที่จะเข้าประมูลราคาต้องเป็น บริษัทบริหารสินทรัพย์ที่มีวัตถุประสงค์ในการประกอบกิจการที่สามารถรับโอนสิทธิเรียกร้องรับโอนลูกหนี้บริหารหนี้ติดตามเร่งรัดหนี้สิน มีทุนชำระไม่ต่ำกว่า 25 ล้านบาท และมีส่วนของทุนไม่ติดลบ
โดยบริษัทที่สนใจที่จะประมูลซื้อสินทรัพย์สามารถตรวจสอบข้อกำหนดและเงื่อนไขการประมูล (ทีโออาร์) ของ บสส. และลงทะเบียนการเข้าขอตรวจสอบข้อมูลในห้องเก็บข้อมูลรายละ 1 ชุด ในราคา 2 หมื่นบาท ระหว่างวันที่ 5-9 ก.ย. 2559 โดยหนี้รายใหญ่จะสามารถเข้าไปตรวจสอบสถานะสินทรัพย์ (ดิวดิลิเจนต์) ระหว่าง 21-22 ก.ย. 2559 และยื่นซองเสนอราคาในวันที่ 4 ต.ค. 2559 โดย บสส.จะประกาศผลการชนะประมูลในวันที่ 4 ต.ค. 2559 และผู้ประมูลได้ต้องมาชำระเงินทั้งหมดภายในวันที่ 14 ธ.ค. 2559
สำหรับกลุ่มลูกหนี้ 4 ราย จะให้เข้าไปตรวจสอบข้อมูลได้วันที่ 15-16 ก.ย. 2559 และยื่นซองประมูลเสนอราคา 28 ก.ย. 2559 บสส.จะประกาศผลการชนะประมูลในวันที่ 28 ก.ย. 2559 และจะต้องมาลงนามในสัญญา 10 ต.ค. 2559 และชำระเงินทั้งหมดภายใน 9 ธ.ค. 2559